ระเบียบกระทรวงมหาดไทย ว่าด้วยการขอและการออกใบแทนใบอนุญาต และบัตรประจำตัวผู้รับอนุญาต ผู้จัดการ ลูกจ้าง หรือตัวแทนจัดหางาน พ.ศ. 2529
ระเบียบกระทรวงมหาดไทย
ระเบียบกระทรวงมหาดไทย
ว่าด้วยการขอและการออกไปแทนใบอนุญาต
และบัตรประจำตัว
ผู้รับอนุญาต ผู้จัดการ
ลูกจ้าง หรือตัวแทนจัดหางาน
พ.ศ. ๒๕๒๙[๑]
 

โดยที่มาตรา ๒๒
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
บัญญัติให้การขอและการออกใบแทนใบอนุญาตและบัตรประจำตัวผู้รับอนุญาต ผู้จัดการ
ลูกจ้าง หรือตัวแทนจัดหางานเป็นไปตามระเบียบที่รัฐมนตรีกำหนด
อาศัยอำนาจตามความในมาตรา ๕
แห่งพระราชบัญญัติดังกล่าวรัฐมนตรีว่าการกระทรวงมหาดไทยจึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า
ระเบียบกระทรวงมหาดไทยว่าด้วยการขอและการออกใบแทนใบอนุญาต และบัตรประจำตัวผู้รับอนุญาตผู้จัดการ
ลูกจ้าง หรือตัวแทนจัดหางาน พ.ศ. ๒๕๒๙

ข้อ ๒ ระเบียบนี้ให้ใช้บังคับตั้งแต่วันที่ ๑
กุมภาพันธ์ พ.ศ. ๒๕๒๙ เป็นต้นไป

ข้อ ๓ ผู้รับอนุญาตใดประสงค์จะขอใบแทนใบอนุญาตจัดหางานหรือบัตรประจำตัว
ผู้รับอนุญาตผู้จัดการ ลูกจ้าง
หรือตัวแทนจัดหางานที่สูญหายหรือถูกทำลายให้ยื่นคำขอตามแบบ จง. ๑๘
ท้ายระเบียบนี้ต่อนายทะเบียนจัดหางานแห่งท้องที่ที่สำนักงานนั้นตั้งอยู่

ข้อ ๔ เมื่อนายทะเบียนพิจารณาเห็นว่าใบอนุญาตจัดหางานนั้นได้สูญหายหรือถูกทำลายจริงให้นายทะเบียนจัดหางานแห่งท้องที่ที่สำนักงานนั้นตั้งอยู่พิจารณาออกใบแทนใบอนุญาตจัดหางานในประเทศตามแบบ
จง. ๑๙ ท้ายระเบียบนี้
ให้นายทะเบียนจัดหางานแห่งท้องที่ที่สำนักงานนั้นตั้งอยู่พิจารณาให้ความเห็นว่าควรอนุญาตหรือไม่อนุญาตและส่งคำขอพร้อมทั้งหลักฐานและความเห็นให้นายทะเบียนจัดหางานกลางเพื่อพิจารณาออกใบแทนใบอนุญาตจัดหางานเพื่อไปทำงานในต่างประเทศตามแบบ
จง. ๒๐ ท้ายระเบียบนี้

ข้อ ๕ เมื่อนายทะเบียนพิจารณาเห็นว่า
บัตรประจำตัวผู้รับอนุญาต ผู้จัดการ ลูกจ้าง หรือตัวแทนจัดหางานนั้น
ได้สูญหายหรือถูกทำลายจริงให้นายทะเบียนจัดหางานแห่งท้องที่ที่สำนักงานนั้นตั้งอยู่
ออกใบแทนบัตรประจำตัวตามแบบ จง. ๒๑ ท้ายระเบียบนี้


ประกาศ ณ วันที่ ๑๐ มกราคม พ.ศ. ๒๕๒๙
พลเอก สิทธิ จิรโรจน์
รัฐมนตรีว่าการกระทรวงมหาดไทย







































วิภา/ผู้จัดทำ
๖ กุมภาพันธ์ ๒๕๕๕





[๑] ราชกิจจานุเบกษา
เล่ม ๑๐๓/ตอนที่ ๑๔/หน้า ๙/๓๐ มกราคม ๒๕๒๙